Diit 91
Kuoth ɛ gääŋdan
1
Kä ram mi wä tëkdɛ lua̱k
kä Kuoth in Di̱t ni Jɛn,
jɛn ba jɛ gaŋ ɛ Kuoth in
leny buɔ̱mdɛ ti diaal,
2
kä bɛ Kuoth jiök i̱, “Ɛ ji̱n
käändä kä gääŋdä,
ɛ ji̱n Kuothdä min ŋa̱a̱thä.”
3
Kɛ ɣöö bɛ ji̱ gaŋ kä dhuur
in ca tɛ̱̈ɛ̱̈,
kä bɛ ji̱ gaŋ kä jua̱th
tin na̱kɛ naath.
4
Kä jɛn bɛ ji̱ kum kɛ juätkɛ,
kä bi ka̱n jek kä jɛ,
kɛ thuɔ̱kdɛ bɛ la ko̱tdu
kä gääŋdu.
5
Kä ci bi lɛ dual kɛ muth kɛ wäär,
kiɛ nɛy ti makɛ ji̱ kɛ bääri
kɛ cäŋdäär,
6
kiɛ jua̱th tin la ka̱pkɛ naath
kɛ wäär,
kiɛ da̱k mi bi ben kɛ cäŋdäär.
7
Kä dɔ̱ŋ de̱e̱ nɛy ti bathdɔɔr
li̱w gekädu,
kä de̱e̱ bathdɔɔri wäl kɔ̱kiɛn
li̱w pe̱e̱k cuëëcdu,
duundɛ ɣöö thilɛ mi
bi ben thieekädu.
8
Bi guic ni ji̱n kɛ waŋdu,
bi duäc in ba duäc nɛy
tin la̱a̱t jiäkni nɛn.
9
Kä mi ci Kuoth Nhial jakä
luääkdu,
a ci Kuoth in Di̱t ni Jɛn
jakä gääŋdu,
10
thilɛ mi jiääk mi bi ji̱ jek,
thilɛ da̱k mi bi lɛ ben
guäth cieŋdu.
11
Kɛ ɣöö bɛ ja̱a̱kɛ jakä gaŋkɛ ji̱,
bikɛ ji̱ yien duɔ̱pniku diaal.
12
Kä bikɛ ji̱ thak kɛ tetkiɛn
kɛ ɣöö /ci ciöku bi lɛ
näk kɛ päm.
13
Kä bi dɔany ni loony kɛnɛ thɔ̱ɔ̱l,
bi loony tin ŋɛ̈ny ŋɛ̈ɛ̈ny kɛnɛ
thɔ̱ɔ̱l tin tekɛ lueŋ
dɔny kä piny.
14
Kä cu Kuoth Nhial wee i̱,
“Ɣän bä nɛy tin nhɔakɛ
ɣä kän,
kä bä nɛy tin ŋa̱ckɛ
ciötdä gaŋ.
15
Kä mi wä kɛn ɣä cɔl,
ɣän bä kɛ loc,
kä bä tekɛ kɛ kɛɛl
kɛ gua̱a̱th rikni,
ɣän bä kɛ kän kä bäkɛ
ka̱m luth.
16
Kä bäkɛ moc tëk mi bäär,
kä bäkɛ nyuɔ̱th ka̱ndä.”
